Fælles holdning (EF) nr. 7/2003

fastlagt af Rådet den 21. januar 2003

med henblik på vedtagelse af Europa-Parlamentets og Rådets beslutning nr..../2003/EF af...om edb-registrering af punktafgiftspligtige varers bevægelser og kontrollen hermed

(2003/C 64 E/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Efter Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt kontrol hermed(4) skal varer, der omsættes under en ordning med suspension af punktafgifter mellem de enkelte medlemsstater, være ledsaget af et dokument udarbejdet af afsenderen.

(2) Med Kommissionens forordning (EØF) nr. 2719/92 af 11. september 1992 om det administrative ledsagedokument ved omsætning af punktafgiftspligtige varer under afgiftssuspensionsordninger(5) indføres anvendelsen af det administrative dokument, som omhandles i direktiv 92/12/EØF.

(3) Det er nødvendigt med et edb-system til kontrol af punktafgiftspligtige varers bevægelser, der giver medlemsstaterne mulighed for løbende at følge disse varebevægelser og udføre den påkrævede kontrol, herunder under omsætningen, jf. artikel 15 i direktiv 92/12/EØF.

(4) Indførelsen af et edb-system skal endvidere gøre det muligt at forenkle omsætningen inden for Fællesskabet af varer under ordningen med suspension af punktafgifter.

(5) Med henblik på gennemførelsen af denne beslutning skal Kommissionen varetage koordinationen mellem medlemsstaterne for at sikre, at det indre marked fungerer tilfredsstillende.

(6) På grund af dette edb-systems kompleksitet og omfang vil det kræve meget betydelige menneskelige ressourcer og finansielle investeringer både fra Kommissionens og fra medlemsstaternes side. Det bør derfor fastsættes, at Kommissionen og medlemsstaterne stiller de ressourcer til rådighed, der er nødvendige for at udvikle og etablere systemet.

(7) Det er endvidere nødvendigt at præcisere, hvilke elementer af edb-systemet der er fællesskabsmæssige, og hvilke, der er ikke-fællesskabsmæssige, samt hvilke opgaver der skal udføres af Kommissionen, henholdsvis af medlemsstaterne i forbindelse med udviklingen og etableringen af systemet. I den forbindelse bør Kommissionen bistået af det relevante udvalg spille en afgørende rolle ved koordineringen, tilrettelæggelsen og forvaltningen af systemet.

(8) Der bør indføres evalueringsmekanismer i forbindelse med gennemførelsen af edb-systemet til kontrol med punktafgiftspligtige varers bevægelser.

(9) Finansieringen af systemet bør fordeles mellem Fællesskabet og medlemsstaterne, og Fællesskabets finansielle bidrag opføres som en særskilt konto på Den Europæiske Unions almindelige budget.

(10) Oprettelse af et edb-system medvirker til at fremme de aspekter af det indre marked, der vedrører omsætning af punktafgiftspligtige varer. Finansielle aspekter af omsætningen af punktafgiftspligtige varer bør behandles i forbindelse med en ændring af direktiv 92/12/EØF. Denne afgørelse berører ikke retsgrundlaget for fremtidige ændringer af direktiv 92/12/EØF.

(11) I denne beslutning fastlægges der for hele systemets udviklings- og opstartsfase en finansieringsramme, der som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(6), udgør det primære referencegrundlag for budgetmyndigheden under den årlige budgetprocedure.

(12) De nødvendige bestemmelser til gennemførelse af denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7) -

VEDTAGET FØLGENDE BESLUTNING:

Artikel 1

1. Der indføres et edb-system til kontrol af bevægelserne af punktafgiftspligtige varer som omhandlet i artikel 3, stk. 1, i direktiv 92/12/EØF, i det følgende benævnt "edb-systemet".

2. Edb-systemet skal:

a) muliggøre elektronisk fremsendelse af det administrative ledsagedokument, der omhandles i forordning (EØF) nr. 2719/92, og forbedre kontrollen

b) forbedre funktionen af det indre marked ved at forenkle omsætningen inden for Fællesskabet af varer under ordningen med suspension af punktafgifter og ved at give medlemsstaterne mulighed for at overvåge de punktafgiftspligtige varers bevægelser og om nødvendigt foretage en supplerende kontrol.

Artikel 2

Medlemsstaterne og Kommissionen indfører edb-systemet inden for en frist på højst 6 år fra datoen for denne beslutnings ikrafttrædelse.

Aktiviteterne med henblik på igangsættelse af edb-systemet påbegyndes senest 12 måneder efter denne beslutnings ikrafttrædelse.

Artikel 3

Edb-systemet omfatter fællesskabselementer og ikke-fællesskabselementer.

Fællesskabselementerne er fælles specifikationer, tekniske produkter, netværkstjenesterne Common Communication Network/Common Systems Interface og koordineringsydelser, der er fælles for alle medlemsstaterne, dog ikke afvigelser eller individualiseringer heraf med det formål at opfylde nationale behov.

Ikke-fællesskabselementerne er de nationale specifikationer, de nationale databaser, der indgår i systemet, nettets forbindelser mellem fællesskabselementerne og ikke-fællesskabselementerne samt den software og hardware, som de enkelte medlemsstater finder det nødvendigt at anvende med henblik på en maksimal udnyttelse af systemet overalt i den nationale administration.

Artikel 4

1. Kommissionen koordinerer efter proceduren i artikel 7, stk. 2, etableringen og anvendelsen af fællesskabs- og ikke-fællesskabselementerne af edb-systemet bl.a. for så vidt angår:

a) infrastrukturen og de værktøjer, der er nødvendige med henblik på at sikre, at alle systemets dele kan tilsluttes hinanden og fungere sammen

b) de instrumenter, der anvendes i forbindelse med bedrageribekæmpelsen.

2. Med henblik på gennemførelsen af stk. 1 indgår Kommissionen de kontrakter, der er nødvendige for etablering af fællesskabselementerne af edb-systemet, og udarbejder i samarbejde med medlemsstaterne, forsamlet i det udvalg, der omhandles i artikel 7, stk. 1, en overordnet plan og de forvaltningsplaner, der er nødvendige for etablering og drift af systemet.

Den overordnede plan og forvaltningsplanerne beskriver, hvilke opgaver Kommissionen og de enkelte medlemsstater har ansvaret for at udføre, dels i opstartsfasen dels løbende. I forvaltningsplanerne angives det, inden for hvilke frister de opgaver skal være fuldført, der er nødvendige for at udføre hvert projekt, der er identificeret i den overordnede plan.

Artikel 5

1. Medlemsstaterne sørger for at udføre de opgaver, der er pålagt dem både i opstartsfasen og efter at systemet er taget i brug, inden for de frister, der er fastlagt i forvaltningsplanerne som omhandlet i artikel 4, stk. 2.

De aflægger rapport til Kommissionen om resultaterne af disse opgaver og datoen for arbejdets fuldførelse. Kommissionen informerer herefter det udvalg, der omhandles i artikel 7, stk. 1.

2. Medlemsstaterne undlader at træffe foranstaltninger i forbindelse med etableringen og anvendelsen af edb-systemet, som kan få følger for systemets enkelte deles mulighed for at kobles eller fungere sammen eller for dets samlede drift.

Enhver foranstaltning, som en medlemsstat ønsker at træffe, og som risikerer at få følger for edb-systemets enkelte deles mulighed for at kobles eller fungere sammen eller for dettes samlede drift, kan kun gennemføres med forudgående godkendelse fra Kommissionen i overensstemmelse med proceduren i artikel 7, stk. 2.

3. Medlemsstaterne underretter regelmæssigt Kommissionen om foranstaltninger, de har truffet med henblik på at udnytte edb-systemet fuldt ud overalt i den nationale administration. Kommissionen informerer herefter det udvalg, der omhandles i artikel 7, stk. 1.

Artikel 6

De foranstaltninger, der er nødvendige for gennemførelsen af denne beslutning i forbindelse med etableringen og anvendelsen af edb-systemet og de spørgsmål, der er nævnt i artikel 4, stk. 1, og artikel 5, stk. 2, andet afsnit, vedtages efter proceduren i artikel 7, stk. 2. Disse gennemførelsesforanstaltninger berører ikke fællesskabsreglerne for opkrævning af og kontrol med indirekte skatter, det administrative samarbejde eller den gensidige bistand hvad angår indirekte beskatning.

Artikel 7

1. Kommissionen bistås af Punktafgiftsudvalget, der er nedsat ved artikel 24 i direktiv 92/12/EØF.

2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Perioden i artikel 4, stk. 3, i afgørelse 1999/468/EF, fastsættes til tre måneder.

3. Udvalget vedtager selv sin forretningsorden.

Artikel 8

1. Kommissionen træffer de foranstaltninger, der er nødvendige for at kontrollere, at de tiltag, der finansieres over Den Europæiske Unions almindelige budget, er korrekt udført under overholdelse af denne beslutning.

Den kontrollerer regelmæssigt i samarbejde med medlemsstaterne, forsamlet i det udvalg, der omhandles i artikel 7, stk. 1, hvorledes udviklingen og etableringen af edb-systemet forløber med henblik på at bedømme, om målsætningerne herom overholdes, og for at fastlægge retningslinjer for effektivisering af de foranstaltninger, der skal sikre, at systemet bliver etableret.

2. Kommissionen forelægger det udvalg, der omhandles i artikel 7, stk. 1, en midtvejsrapport om kontrolforanstaltningerne tredive måneder efter datoen for denne beslutnings ikrafttrædelse. Der kan i denne rapport redegøres for, hvordan edb-systemet fungerer, og for kriterierne for senere evalueringer heraf.

3. Ved udløbet af de seks år, der omhandles i artikel 2, stk. 1, forelægger Kommissionen Europa-Parlamentet og Rådet en rapport om gennemførelsen af edb-systemet. Heri redegøres der bl.a. for, hvordan edb-systemet fungerer, og for kriterierne for senere evalueringer heraf.

Artikel 9

Kommissionen informerer de lande, der ansøger om tiltrædelse af Den Europæiske Union, om, hvorledes udviklingen og etableringen af edb-systemet forløber, og disse lande kan deltage i de tests, der foretages.

Artikel 10

1. Udgifterne til opbygningen af edb-systemet deles mellem Fællesskabet og medlemsstaterne i overensstemmelse med stk. 2 og 3.

2. Fællesskabet afholder udgifterne til udformning, køb, installering og vedligeholdelse af edb-systemets fællesskabselementer samt de løbende driftsudgifter til de fællesskabselementer, der er installeret i Kommissionens (eller en udpeget underleverandørs) lokaler.

3. Medlemsstaterne afholder udgifterne til oprettelse og drift af edb-systemets ikke-fællesskabselementer samt de løbende driftsudgifter til de fællesskabselementer, der er installeret i deres (eller en udpeget underleverandørs) lokaler.

Artikel 11

1. Finansieringsrammen for gennemførelsen af edb-systemet er for den periode, der omhandles i artikel 2, stk. 1, fastlagt til 35 mio. EUR på Den Europæiske Unions almindelige budget.

De årlige bevillinger, herunder bevillingerne til systemets drift efter ovennævnte opstartsperiode, godkendes af budgetmyndigheden inden for rammerne af de finansielle overslag.

2. Medlemsstaterne vurderer de budgetmæssige og menneskelige ressourcer, der er nødvendige for opfyldelsen af de forpligtelser, der omhandles i artikel 5, og stiller dem til rådighed. Kommissionen og medlemsstaterne stiller de nødvendige menneskelige, budgetmæssige og tekniske ressourcer til rådighed med henblik på at oprette edb-systemet og gøre det operationelt.

Artikel 12

Denne beslutning træder i kraft på dagen for offentliggørelsen i Den Europæiske Unions Tidende.

Artikel 13

Denne beslutning er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 51 E af 26.2.2002, s. 372.

(2) EFT C 221 af 17.9.2002, s. 1.

(3) Parlamentets udtalelse af 24. september 2002 (endnu ikke offentliggjort i EFT), Rådets fælles holdning af 21. januar 2003 og Europa-Parlamentets beslutning af...(endnu ikke offentliggjort i EFT).

(4) EFT L 76 af 23.3.1992, s. 1. Senest ændret ved direktiv 2000/47/EF (EFT L 193 af 29.7.2000, s. 73).

(5) EFT L 276 af 19.9.1992, s. 1. Ændret ved forordning (EØF) nr. 2225/93 (EFT L 198 af 7.8.1993, s. 5).

(6) EFT C 172 af 18.6.1999, s. 1.

(7) EFT L 184 af 17.7.1999, s. 23.

RÅDETS BEGRUNDELSE

I. INDLEDNING

1. Kommissionen sendte den 20. november 2001 Rådet et forslag til Europa-Parlamentets og Rådets beslutning om edb-registrering af punktafgiftspligtige varers bevægelser og kontrollen hermed.

2. Europa-Parlamentet afgav førstebehandlingsudtalelse om forslaget den 24. september 2002.

3. Det Økonomiske og Sociale Udvalg afgav udtalelse den 29. maj 2002.

4. Rådet vedtog sin fælles holdning i henhold til traktatens artikel 251 den 21. januar 2003.

5. Kommissionen fremsatte et ændret forslag i henhold til traktatens artikel 250, stk. 2, den 20. december 2002.

II. FORMÅLET MED FORSLAGET

Formålet med forslaget er at oprette et system til edb-registrering af punktafgiftspligtige varers bevægelser og til kontrol hermed.

III. GENNEMGANG AF DEN FÆLLES HOLDNING

Selv om Rådet støtter formålet med Kommissionens forslag, adskiller den fælles holdning sig fra dette forslag

- med hensyn til tidsplanen

- datoen for beslutningens ikrafttrædelse fastsættes til dagen for offentliggørelsen i EFT (artikel 12)

- medlemsstaterne og Kommissionen indfører edb-systemet inden for en frist på højst seks år fra datoen for beslutningens ikrafttrædelse (artikel 2, stk. 1)

- aktiviteterne med henblik på igangsættelse af edb-systemet påbegyndes senest tolv måneder efter beslutningens ikrafttrædelse (i stedet for ni måneder) (artikel 2, stk. 2)

- med hensyn til anvendelsesområdet

For at præcisere forslagets anvendelsesområde og ændre en uklar affattelse af følgerne med hensyn til de fiskale bestemmelser har Rådet besluttet

- at ændre affattelsen af artikel 1, stk. 2, litra b) og c), således at det nye litra b) tager sigte på at forbedre det indre markeds funktion ved at forenkle omsætningen inden for Fællesskabet af varer under ordningen med suspension af punktafgifter og give medlemsstaterne mulighed for løbende at følge varestrømmen og i givet fald at udføre den påkrævede kontrol.

- at foretage nogle redaktionelle ændringer i artikel 4, navnlig i stk. 1, litra b), for at præcisere, at edb-systemet er beregnet på at indføre de nødvendige redskaber til udnyttelse af oplysningerne med henblik på bekæmpelse af svig.

- med hensyn til forvaltningsproceduren

Rådet har ud fra forenklingshensyn udpeget det punktafgiftsudvalg, der er nedsat ved artikel 24 i direktiv 92/12/EØF som eneste udvalg med kompetence til at forvalte projektet.

IV. ÆNDRINGER FORESLÅET AF EUROPA-PARLAMENTET

Rådet har i sin fælles holdning helt eller delvis eller med hensyn til substansen medtaget fem af Europa-Parlamentets elleve ændringer, således:

- ændring 1 og 7 om behovet for at gøre edb-systemet til registrering af punktafgiftspligtige varers bevægelser og til kontrol hermed foreneligt med den nye datamatiserede forsendelsesordning. Rådet er enigt i det væsentlige i dette mål, hvilket vil fremgå af en erklæring til optagelse i mødeprotokollen.

- ændring 5 om, at udtrykket "special reference" skal ændres til "prime reference" i den engelske udgave.

- ændring 6 om, at medlemsstaterne skal samarbejde med Kommissionen om at etablere edb-systemet. Dette mål fremgår nu af artikel 2, stk. 1.

- Ændring 11: om informatiseringspligt for kandidatlandene. Af budgetmæssige grunde er det ikke blevet anset for hensigtsmæssigt at gøre det obligatorisk for de tiltrædende lande at deltage i de tests, der foretages inden for rammerne af beslutningen.

Rådet har forkastet ændring 2, 3, 4, 8, 9 og 10.

- ændring 2 og 8: Rådet har ikke overtaget disse ændringer; de deri omhandlede enkeltheder bør overlades til medlemsstaternes skøn.

- ændring 3 og 9: det er ikke blevet anset for hensigtsmæssigt at overtage disse ændringer, da de sikkerhedsmæssige aspekter er dækket i artikel 3, stk. 2, af udtrykket "specifikationer".

- ændring 4: det er ikke blevet skønnet nødvendigt at indføre overgangsapplikationer, da forslaget tager sigte på at etablere en global ordning.

- ændring 10: ligger uden for forslagets rammer, da den foreslåede ændring ville indebære ændring af medlemsstaternes fiskale bestemmelser; den bestemmelse, der foreslås i denne ændring, falder ind under anvendelsesområdet for direktiv 92/12/EØF.